Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 17. melléklet a 31/2010. (V. 13.) EüM rendelethez
Paragraph Index: 645

2. Kórkép leírása A hepatitis C vírus (HCV) okozta májgyulladás a transzfúziós hepatitisek leggyakoribb oka volt. A világon kb. 170 millióra becsülik a hepatitis C vírussal fertőzöttek számát, mely jelentős pandémiát jelent, mivel ez az össznépesség kb. 3%-a, és ez ötször nagyobb arányt jelent, mint a HIV1 vírus elterjedtsége. A véradók szűrése (1992. óta) jelentősen csökkentette az infekció átvitelének gyakoriságát a korábbi 17%-ról a jelenlegi 0,001%-ra, de az új esetek megjelenése folyamatos, elsősorban az intravénásan alkalmazott kábítószerek elterjedtsége, valamint az egyéb parenterális átviteli lehetőségek miatt. A krónikus hepatitis C vírus fertőzés a leggyakoribb indikációja a májátültetéseknek. Magyarországon a 10 évvel ezelőtti első felmérések 1,3%-os incidenciát mutattak, ez 2004-ben 0,6-0,8%-os (seropozitivitás). A seropozitív személyek 60-90%- ában kimutatható a HCV (PCR pozitívak). A hazai fertőzöttek több mint 98%-ánál 1a, 1b genotípus mutatható ki. Bizonyos fokozottan veszélyeztetett populációkban az előfordulás magas: politranszfundáltak (hemofíliások között 50-80%, hemodializáltaknál 30-40%, intravénás droghasználók esetében 70-90% a HCV szeropozitívak aránya). A krónikus májbetegek, cirrhosisban és hepatocellularis carcinomában szenvedőknél HCV antitest pozitivitás igen magas, 20-90%. A fertőzés forrása a viraemiás beteg vagy hordozó. Az intravénás kábítószert használók közös tű- és fecskendő használata eredményezi e csoport magas HCV-prevalenciáját. A fertőzés eredete a betegek 40-50%-ában nem deríthető ki. HCV pozitivitást jelezhet a cryoglobulinaemia is. Rizikócsoportot képeznek továbbá: egészségügyi dolgozók, tetováltak, piercing-viselők, egyes bőrbetegségekben szenvedők (például porphyria cutanea tarda), fogvatartottak, 1993. előtt szervátültetésben részesültek, vérkészítményben részesülők, fertőzöttek szexuális partnerei, hemodializáltak. A betegség nagymértékben hozzájárul a rokkantság és halálozás növekedéséhez. Az esetek többségét nem fedezik fel, és leginkább alkoholos vagy gyógyszeres-kémiai májkárosodásnak, illetve zsírmájnak vélik.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes